Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2022/C 229/06)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Murazzano”

EU-nro: PDO-IT-0015-AM01 – 18.11.2020

SAN (X) SMM ( )

1. Hakijaryhmä ja oikeutettu etu

Consorzio di Tutela del Formaggio Murazzano DOP, via Piazza Oberto, 1 – 12060 Bossolasco (CN), Italia. Sähköposti: consorzio.murazzano@gmail.com; varmennettu Sähköposti: consorziomurazzano@sicurezzapostale.it.

Consorzio di Tutela del Formaggio Murazzano DOP [suojatun alkuperänimityksen ”Murazzano” suojeluyhdistys] koostuu Murazzano-juuston tuottajista, ja se on 14. lokakuuta 2013 annetun maa- ja metsätalous- sekä elintarvikeministeriön asetuksen nro 12511 13 §:n 1 momentin nojalla oikeutettu muutoshakemuksen esittämiseen.

2. Jäsenvaltio tai kolmas maa

Italia

3. Tuote-eritelmän kohta, jota / kohdat, joita muutos koskee

☒ Tuotteen nimi

☒ Tuotteen kuvaus

☐ Maantieteellinen alue

☒ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☒ Merkinnät

☒ Muu: Tuote-eritelmä on järjestelty uudelleen. Valvontaa koskeva artikla on laadittu uudelleen, ja valvontaelintä koskevia tietoja on täydennetty.

4. Muutosten tyyppi

☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Ensiksi on todettava, että tärkein syy Murazzano-juuston tuote-eritelmän muuttamiselle on tarve koota suojatun alkuperänimityksen saanutta Murazzano-juustoa koskevat säännöt yhteen asiakirjaan ja lisätä tietoja, joita ei tuotteen rekisteröinnin aikaan ollut saatavilla, ja tällä tavoin saattaa tuote-eritelmä ja yhtenäinen asiakirja lainsäädännön vaatimusten mukaisiksi.

”Murazzano” on rekisteröity suojatuksi alkuperänimitykseksi 26. kesäkuuta 1996 annetulla asetuksella (EY) N:o 1107/96 asetuksen (ETY) N:o 2081/92 17 artiklan mukaisesti. Asiakirjat, joiden perusteella rekisteröinti myönnettiin, olivat 30. kesäkuuta 1983 annettu presidentin asetus nro 334, jolla alkuperänimitys tunnustettiin Italiassa, nelisivuinen asiakirja nimeltä ”Murazzano” D.O.P. [Suojattu alkuperänimitys ”Murazzano”] ja yhteenveto tuotetta koskevista tiedoista.

Nykyinen tuote-eritelmä on jaoteltu kolmeen artiklaan: 1 artiklassa annetaan nimityksen hyväksymistä koskevat tiedot; 2 artiklassa määritellään hyväksytty tuote, sen tuotantotapa ja ominaisuudet; 3 artiklassa määritellään tuotantoalue.

Yhteenveto sisältää nimitystä koskevia tietoja, kuvauksen tuotteesta, maantieteellistä aluetta ja tuotantomenetelmää koskevat tiedot, kuvauksen tuotteen yhteydestä maantieteelliseen alueeseen sekä tuotteen merkintöjä ja valvontaa koskevia tietoja.

Tuotteen nimi

Muutos koskee vain tekstin muotoa. Muutos koskee nykyisen tuote-eritelmän 1 artiklaa (30. kesäkuuta 1983 annettu presidentin asetus nro 334).

Nykyinen versio:

”1 artikla Hyväksytään Murazzano-juuston alkuperänimitys ja varataan sen käyttö tuotteelle, joka täyttää sille asetetut vaatimukset jäljempänä 3 artiklassa määritellyllä tuotantoalueella käytettyjen valmistusmenetelmien sekä siitä johtuvien aistinvaraisten ja tuoteominaisuuksien osalta tämän asetuksen mukaisesti.”

Uusi versio:

”1 artikla Nimi Suojattu alkuperänimitys ”Murazzano” on varattu juustolle, joka täyttää sille asetetut vaatimukset jäljempänä 3 artiklassa määritellyllä tuotantoalueella käytettyjen valmistusmenetelmien sekä siitä johtuvien aistinvaraisten ja tuoteominaisuuksien osalta tämän tuote-eritelmän mukaisesti.”

Tuotteen kuvaus

Muutos koskee tuote-eritelmän 2 artiklaa (30. kesäkuuta 1983 annettu presidentin asetus nro 334) ja yhtenäisen asiakirjan 3.2 kohtaa.

Nykyinen versio:

”Täysrasvainen tuorejuusto, joka on valmistettu yksinomaan lampaanmaidosta tai maitoseoksesta, joka sisältää vähintään 60 prosenttia lampaanmaitoa ja enintään 40 prosenttia lehmänmaitoa.

Muoto: lieriömäinen, tasaiset pinnat, reunat ovat hieman koholla.

Koko: läpimitta n. 10–15 cm, reunan korkeus n. 3–4 cm; mitoissa on vaihtelua ylös- tai alaspäin tuotantojakson pituuden mukaan.

Paino: 300–400 g.

Sisuksen väri: maidonvalkoinen.

Sisuksen rakenne: pehmeä, kiinteähkö, joskus yksittäisiä reikiä, hienorakeinen, väripigmenttejä tai aromeja ei käytetä.

Ulkokerros: ei kuorta, tuoreet juustot ovat maidonvalkoisia, kun taas pidempään kypsyneihin juustoihin muodostuu ohut oljenkeltainen kalvo.

Maku: mieto, hieman tuoksua, miellyttävä maku, joka tuo mieleen lampaanmaidon.

Kuiva-aineen rasvapitoisuus: vähintään 50 %.”

Uusi versio:

”Alkuperänimitys ”Murazzano” on varattu juustolle, jolla on seuraavat ominaisuudet: täysrasvainen tuorejuusto, joka on valmistettu yksinomaan Delle Langhe -rotuun kuuluvien lampaiden maidosta tai maitoseoksesta, joka sisältää vähintään 60 prosenttia lampaanmaitoa ja enintään 40 prosenttia lehmänmaitoa. Murazzano on tarkoitettu pöytäjuustoksi, ja sillä on alla kuvatut ominaisuudet. Muoto: lieriömäinen, tasaiset pinnat, reunat ovat hieman koholla. Läpimitta n. 10–15 cm, reunan korkeus n. 3–4 cm. Paino: 250–400 g. Koko ja paino viittaavat juustoon, jota on kypsytetty vähimmäiskypsytysajan verran. Sisuksen rakenne: pehmeä, kiinteähkö, joskus yksittäisiä reikiä, hienorakeinen; juuston kypsyessä väri muuttuu maidonvalkoisesta oljenkeltaiseksi; juuston kypsyessä kosteus vähenee vähitellen, minkä seurauksena juuston pehmeä rakenne kiinteytyy ja juustosta tulee puolikova tai kova. Väripigmenttejä tai aromeja ei käytetä. Ulkokerros: tuorejuustoissa ei ole kuorta, ulompi kerros on maidonvalkoinen, ja siinä on joskus ohut oljenkeltainen kalvo, joka tummenee vähitellen. Maku: mieto, hieman tuoksua, miellyttävä maku, joka tuo mieleen lampaanmaidon; juuston kypsyessä sen tuoksu ja maku voimistuvat. Kuiva-aineen rasvapitoisuus: vähintään 50 prosenttia 2 prosentin sallitulla poikkeamalla, kun tuote on valmistettu yksinomaan lampaanmaidosta, ja 47 prosenttia 2 prosentin sallitulla poikkeamalla, kun tuote on valmistettu lampaan- ja lehmänmaidon sekoituksesta.”

Vähimmäispaino on muutettu 300 grammasta 250 grammaan.

Muutos on tarpeen, jotta voidaan vastata markkinoiden kysyntään ja helpottaa pientuottajien työtä sellaisina aikoina vuodesta, jolloin maidontuotanto on vähäisempää. Lisäksi täsmennetään, että painomäärät viittaavat juustoon, jota on kypsytetty vähimmäiskypsytysajan verran, koska pidempiaikainen kypsyttäminen tai jälkikypsyttäminen vähentää juustossa olevaa kosteutta ja näin myös sen painoa ja kokoa.

Kuiva-aineen vähimmäisrasvapitoisuutta on laskettu 53 prosentin vähimmäismäärästä 50 prosentin vähimmäismäärään 2 prosentin sallitulla poikkeamalla, kun kyseessä on yksinomaan lampaanmaidosta valmistettu tuote, ja 50 prosentin vähimmäismäärästä 47 prosentin vähimmäismäärään 2 prosentin sallitulla poikkeamalla, kun kyseessä on lampaan- ja lehmänmaidon sekoituksesta valmistettu tuote. Muutos tehtiin seuraavien havaintojen ja näkökohtien perusteella:

Vuoden 1983 tuote-eritelmässä vahvistettu rasvapitoisuuden määrä on peräisin tutkimuksesta vuodelta 1964. Tutkimuksessa käsiteltiin karjankasvatusolosuhteita, jotka poikkeavat merkittävästi nykyisistä olosuhteista. Olosuhteiden ero käy selväksi jo siitä, että tuolloin Delle Langhe -rotuun kuuluvia lampaita oli yli 30 000, kun nykyään niitä on enää 2 000, ja kun lisäksi otetaan huomioon kaikki geneettisen köyhtymisen seuraukset, joita tällaisesta merkittävästä yksilöiden vähenemisestä voi seurata valintajalostuksen kannalta.

Vuonna 1963 keskimääräinen tuotos eläintä kohti oli noin 100 kg, nykyisin noin 150 kg.

Vuoden 1964 tutkimuksen ajalta ei ole tietoja lampaanmaidon rasvapitoisuudesta, mutta on selvää, että juuston rasvapitoisuuteen vaikuttaa juuston valmistuksessa käytetyssä maidossa olevien ainesosien (rasvan, proteiinin, laktoosin ja tuhkan) pitoisuudet. Tuotannon kasvaminen vaikuttaa näin ollen kielteisesti rasvan, proteiinin ja muiden ainesosien prosenttiosuuksiin yksittäisessä maitolitrassa.

Torinon yliopiston tekemästä uudemmasta, vuonna 2012 toteutetusta perusteellisesta tutkimuksesta käy ilmi, että maidon rasvapitoisuus vaihtelee huomattavasti tilojen välillä, mikä johtuu hyvin todennäköisesti geneettisistä tekijöistä ja perinteisistä ruokintakäytännöistä. Toinen eittämättä merkittävä tekijä, joka on seurausta siitä, että kyseessä on hyvin pitkälti käsityönä valmistettu tuote, liittyy havaittuihin eroihin heran rasvajäämissä, toisin sanoen valmistuksen aikana menetetyn ja juustoumasta pois jääneen rasvan määrissä.

Näillä luvuilla oli luonnollisesti merkittävä vaikutus juuston rasvapitoisuuteen, jopa siinä määrin, että Torinon yliopiston tutkijat havaitsivat, että Murazzano-juuston rasvapitoisuus oli pienempi kuin vuonna 1964 ilmoitettu ja näin ollen myös pienempi kuin vuoden 1983 tuote-eritelmässä annettu rasvapitoisuus.

Lisäksi voidaan olettaa, että nykyisessä tuote-eritelmässä annetut luvut on saatu epätarkemmilla analyysimenetelmillä verrattuna nykyisin käytettävissä oleviin menetelmiin.

Lampaanmaidon osalta on lisätty viittaus Delle Langhe -rotuun.

Tähän asti tämä yksityiskohta esiintyy ainoastaan Murazzano-nimisessä asiakirjassa, joka on mainittu johdannossa. Tieto on nyt lisätty tuote-eritelmän 2 artiklaan ja yhtenäisen asiakirjan 3.2 kohtaan.

Lisäksi sisuksen värin, ulkokerroksen ja maun kuvausta on täydennetty lisäämällä näitä ominaisuuksia koskevat tiedot pidempään kypsytetyn Murazzano-juuston osalta. Muutokset on tehty, jotta Murazzano-juuston kuvaus olisi yhdenmukainen pidempää kypsytysaikaa koskevan muutoksen kanssa (ks. jäljempänä annettu tuotantomenetelmää koskeva muutos).

Alkuperätodisteet

Jotta tuote-eritelmä olisi voimassa olevan lainsäädännön mukainen, siihen on lisätty uusi artikla.

Uusi artikla kuuluu seuraavasti:

”4 artikla Alkuperätodisteet Jokaista tuotantoprosessin vaihetta valvotaan rekisteröimällä kaikki tulevat ja lähtevät määrät. Tuotteen jäljitettävyys varmistetaan tällä tavoin sekä kirjaamalla kaikki tuoteketjun toimijat valvontaelimen ylläpitämiin erityisluetteloihin ja ilmoittamalla tuotantomäärät oikea-aikaisesti valvontaelimelle. Valvontaelin tarkastaa kaikki näihin luetteloihin merkityt luonnolliset henkilöt ja oikeushenkilöt tuote-eritelmän ja siihen liittyvän valvontasuunnitelman mukaisesti.”

Tuotantomenetelmä

Tuote-eritelmän 2 artiklan muutos. Muutetaan rehua ja lypsyjen määrää koskevaa osaa ja määritetään juoksettumislämpötilan sallittu poikkeama ja kypsytysaika.

Muutetaan tuote-eritelmän 2 artiklaa ja yhtenäisen asiakirjan 3.3 kohtaa – rehu.

Nykyinen versio:

”Lampaiden ja tarvittaessa nautojen ruokinnassa on käytettävä tuotantoalueelta peräisin olevaa vihanta- tai kuivarehua.”

Uusi versio:

”Karjan, josta saatua maitoa käytetään suojatun alkuperänimityksen saaneen Murazzano-juuston valmistuksessa, vuotuisen rehuannoksen kuiva-aineesta vähintään 70 prosenttia on oltava vihanta- tai säilörehua ja enintään 30 prosenttia väki- tai täydennysrehua. Vähintään 80 prosenttia rehusta on oltava peräisin alkuperäalueelta. Laiduntamista harjoitetaan vuodenajan sen salliessa. Rajatun maantieteellisen alueen ulkopuolelta hankitun rehun osuus ei koskaan saa olla suurempi kuin 50 prosenttia kuiva-aineesta vuodessa. Vitamiini- ja kivennäisainelisät sallitaan laissa määritettyihin rajoihin asti.”

Tuotantoalue sijaitsee kokonaisuudessaan korkeilla tai kohtalaisen korkeilla kukkuloilla, jossa maata ei kastella. Näin ollen rehun määrä saattaa laskea vuosina, jolloin sademäärät ovat vähäisiä. Vähäiset sademäärät liittyvä myös ilmastonmuutokseen.

Lisäksi alkuperäalueella harjoitettu hasselpähkinöiden viljely on jo joitain vuosia ollut voimakkaassa kasvussa – vähäisemmässä määrin myös viininviljely –, mikä on pienentänyt käytettävissä olevaa rehupinta-alaa. Alueella esiintyy myös enenevässä määrin susia, jotka hyökkäävät karjalaumojen kimppuun ja pelottavat lampaita, minkä vuoksi laiduntaminen on vaikeaa epäsuotuisemmilla alueilla, joita on vaikeaa niittää. Näiden syiden vuoksi eläimet viettävät yhä enemmän aikaa eläinsuojissa ja etäisimmät laidunalueet hylätään, mikä puolestaan lisää säilörehun käyttöä.

Näin ollen karjan ravintoa on sallittua täydentää pienillä rehumäärillä, myös täydennysrehuilla. Ruokavalion täydentäminen pienellä määrällä rehua, täydennysrehu mukaan lukien, on sallittua, koska näin halutaan varmistaa, että eläimet saavat tasapainoista ravintoa ja voivat hyvin lypsykauden ja tiineyden aikana. Tähän käytäntöön turvautuminen voi olla tarpeen myös silloin, kun paikalliset rehuvarannot (laidunruoho, heinä) ovat rajalliset epäsuotuisten sää-/ilmasto-olosuhteiden vuoksi. Vähäiset rehumäärät ravinnon täydentämiseksi eivät vaikuta tuotteen erityisyyteen tai maidon ominaisuuksiin.

Muutetaan tuote-eritelmän 2 artiklaa ja yhtenäisen asiakirjan 3.3 kohtaa – raaka-aineet.

Nykyinen versio:

”Tuotannossa käytetään maitoa, joka on lypsetty kahtena päivänä, ja tuotantoa harjoitetaan läpi vuoden.”

Uusi versio:

”Tuotannossa käytetään maitoa, joka on kerätty kahdella tai useammalla lypsykerralla, ja tuotantoa harjoitetaan läpi vuoden.”

Maidon jäähdytys- ja varastointijärjestelmien käyttö on lisääntynyt niiden kehittymisen myötä, minkä vuoksi on otettu käyttöön mahdollisuus tuottaa juustoa maidosta, joka on kerätty kahdella tai useammalla lypsykerralla. Muutos antaa pientuottajille mahdollisuuden valmistaa juustoa kahden tai useamman päivän välein erityisesti niinä aikoina vuotta, jolloin maidon tuotantomäärät laskevat.

Muutetaan tuote-eritelmän 2 artiklaa ja yhtenäisen asiakirjan 3.3 kohtaa – tuotantomenetelmä.

Nykyinen versio:

”Juusto on valmistettava perinteisesti käyttämällä valmistuksessa lieriön muotoisia muotteja, joiden pohjassa on reikiä. Kypsytyksen aikana juusto on pestävä päivittäin nopeasti haalealla vedellä. Suolaus on toteutettava kuivasuolauksena.”

Uusi versio:

”Valmistuksessa käytetään maitoa, joka on kerätty kahdella tai useammalla lypsykerralla. Maidolle voidaan tehdä hygieniaa parantava lämpökäsittely ja siihen voidaan lisätä entsyymejä ja/tai luonnollisia heräteviljelmiä. Maitoon lisätään nestemäistä vasikanjuoksetetta. Maitoa juoksetetaan 37 °C:n lämpötilassa. Sallittu poikkeama on ± 3 °C. Maitoa sekoitetaan voimakkaasti juoksetteen lisäämisen aikana ja sen jälkeen. Tämän jälkeen seoksen annetaan levätä vähintään 40 minuutin ajan, jotta juustoumaan saadaan paksu ja tasainen rakenne. Juustouma rikotaan ensin karkeasti (appelsiinin kokoisiksi paloiksi) kuorimakauhalla tai vispilällä. Vähintään 5 minuutin lepoajan jälkeen juustouma rikotaan toisen kerran vispilän tai juustoharpun avulla, tällä kertaa hasselpähkinän kokoisiksi paloiksi. Tämän jälkeen juustouman annetaan levätä jälleen, tällä kertaa vähintään 10 minuuttia. Jotta juustouma saa juuston muodon, se siirretään sopivan kokoisiin muovista tai ruostumattomasta teräksestä valmistettuihin lieriömäisiin muotteihin. Juustouman sisältäviä juustomuotteja pidetään kaltevalla pinnalla 24 + 4 tunnin ajan ja käännetään useita kertoja tänä aikana. Kuivasuolaus tehdään kahdesti juuston muotoilun aikana, kerran molemmille puolille.”

Tekstissä annetaan yksityiskohtainen kuvaus tuotantoprosessista, johon nykyisessä tuote-eritelmässä viitataan perinteisinä menetelminä. Lisäksi on täsmennetty, että maidolle voidaan tehdä hygieniaa parantava lämpökäsittely

ja että siihen voidaan lisätä entsyymejä ja/tai luonnollisia heräteviljelmiä.

Juoksetuslämpötilaa koskevassa kohdassa sana ”noin” on korvattu ilmaisulla ”sallittu poikkeama on ±3 °C”, joka on perinteisiin valmistusmenetelmiin kuuluva normaali lämpötilan vaihteluväli.

Tekstistä on poistettu vaatimus, jonka mukaan juustot on pestävä päivittäin kypsytyksen aikana. Sen sijaan täsmennetään, että juustot on pestävä haalealla vedellä neljän ensimmäisen päivän aikana. Neljä päivää on juuston vähimmäiskypsytysaika. Muutospyyntö perustuu havaintoihin, joita on kirjattu useiden vuosien ajan ja jotka osoittavat, että kyseisen vaatimuksen muuttaminen ei vaikuta juuston lopulliseen laatuun.

Muutetaan tuote-eritelmän 2 artiklaa ja yhtenäisen asiakirjan 3.2 kohtaa – kypsytysaika.

Nykyinen versio:

”Kypsytysaika on 4–10 päivää.”

Uusi versio:

”Kypsytys kestää vähintään neljä päivää ja voidaan toteuttaa samoissa tiloissa kuin tuotanto. Juustot pestään kypsytyksen aikana nopeasti haalealla vedellä vähintään kaksi kertaa. Vastaavat vaihtoehtoiset tekniikat ovat sallittuja. Vähintään neljän päivän kypsytyksen jälkeen juusto voidaan varastoida erityisiin kypsytystiloihin tai kylmävarastoihin. Vähimmäiskypsytysaika on neljä päivää ja enimmäiskypsytysaika 90 päivää. Ainoastaan silloin, kun käytetään perinteisiä burnie-astioita (ilmatiiviisti suljettuja lasiastioita), joihin juusto siirretään vähintään 20 päivän kypsytyksen jälkeen, juustoa voidaan kypsyttää enintään 15 kuukauden ajan. Juustoon ei tällöin lisätä muita aineita. Murazzano-juustoa käytetään paitsi pöytäjuustona myös monissa resepteissä ja valmistuotteiden pohjana.”

Vuoden 1983 tuote-eritelmässä juuston kypsytysajaksi annetaan 10 päivää. Nykyään on kuitenkin tavallista, että osaa Murazzano-juustoista kypsytetään pidempään. Pitkään kypsytetty Murazzano on kysytty tuote markkinoilla. Sen vuoksi viittaus 10 päivään on poistettu ja kypsytysajaksi on määritetty enintään 90 päivää.

Käytännön palauttamisen myötä on palattu vanhaan perinteeseen. Aiemmin oli nimittäin varsin yleistä, että Murazzano-juustoa kypsytettiin huomattavasti pidempään kuin 10 päivää sen laadun parantamiseksi.

Lisäksi on otettu käyttöön mahdollisuus, jonka mukaan Murazzano-juustoa voidaan säilyttää burnie-astioissa (ilmatiiviisti suljetuissa lasiastioissa), joihin juusto siirretään.

Myös tällä muutoksella palataan perinteiseen menetelmään, jota yhä useammat tuottajat harjoittavat nykyään. Burnie-astioita käytettiin aiemmin pääasiassa juuston säilömiseksi talveksi, jolloin maitoa ja näin ollen myös juustoa saatiin vähän tai ei lainkaan.

Menetelmässä juusto laitetaan vähintään 20 päivän kypsytyksen jälkeen burnie-astiaan, jossa sitä voidaan säilyttää enintään 15 kuukautta.

Yhteys maantieteelliseen alkuperään

Tuote-eritelmään on lisätty artikla, ja yhteenvedon d ja f kohdassa olevat tiedot on kirjoitettu uudelleen, jotta ne ovat asetuksen (EU) N:o 1151/2012 mukaiset.

Nykyinen versio:

”d) HISTORIA: Tällä tuotantoalueella perinteisesti valmistettu Murazzano-juusto on saanut nimensä Murazzanon kunnasta, joka on juuston pääasiallinen valmistuspaikka. Ajan kulusta huolimatta tuote on säilyttänyt erityispiirteensä, jotka ovat yhteydessä vuorten alarinteillä vallitseviin luonnonolosuhteisiin.

f) MAANTIETEELLINEN YHTEYS: Merkittäviin luontoon liittyviin tekijöihin kuuluvat vuorten alarinteillä vallitsevat ilmasto-olosuhteet, jotka vaikuttavat sekä nautojen että lampaiden rehun laatuun. Ihmisen toimintaan liittyviä tekijöitä ovat puolestaan juuston historia ja näkyvyys Cuneota ympäröivällä alueella, jossa tuote on ollut laajalti saatavilla alueen ravintoloissa.”

Uusi versio:

”Suojatun alkuperänimityksen saaneen Murazzano-juuston tuotantoalueeseen kuuluvat kunnat sijaitsevat Alta Langa -nimisellä mäkisellä alueella, joka rajoittuu pohjoisessa Langhen alueen alemmissa osissa oleviin viinitarhoihin ja tunnettujen alkuperänimitysten viinialueisiin, etelässä Ligurian Apenniineihin, idässä Monferraton alueeseen ja lännessä Cuneon maakuntaan kuuluviin alankoalueisiin. Maantieteellisellä alueella ei ole tapahtunut mittavia geologisia mullistuksia, ja alueen kasvillisuus on näin ollen pysynyt suojassa muutoksilta, joita tällaiset mullistukset aiheuttavat. Tämä on tehnyt Murazzanon maantieteellisestä alueesta eräänlaisen keitaan, jonne myös alueesta poikkeaville ympäristöille tyypilliset kasvilajit ovat pystyneet asettumaan. Euroopan alankoalueille tyypillisten lajien ja Välimeren maista peräisin olevien lajien lisäksi alue on myös ihanteellinen elinympäristö monille Keski- ja Etelä-Euroopasta sekä Atlantin rannikolta peräisin oleville lajeille, jotka ovat paljon harvinaisempia suojatun alkuperänimityksen ”Murazzano” tuotantoalueen reuna-alueilla. Tämän laajan ja monipuolisen kasvilajien kirjon ansiosta eläimet saavat monipuolista ja vaihtelevaa ravintoa läpi vuoden. Kun laiduntaminen on mahdollista (yleensä huhtikuusta lokakuuhun), lampaat saavat vihantarehua suoraan niityiltä ja laitumilta. Myös silloin, kun laiduntaminen ei ole mahdollista, ravinnosta suurin osa koostuu edelleen alueen kasvilajeista saadusta heinästä. Suojatun alkuperänimityksen saaneen Murazzano-juuston maun ja aromien erityisyys onkin peräisin tuotantoalueen monipuolisesta ja erittäin laajasta kasvilajistosta, johon kuuluvien kasvien aromaattiset ainesosat siirtyvät maitoon ja sitä kautta juustoon. Toinen olennainen osa suojatun alkuperänimityksen saaneen Murazzano-juuston valmistusta on Delle Langhe -lammasrotu, joka on jo vuosisatojen ajan liitetty Alta Langan alueeseen (ensimmäinen kirjallinen viittaus tästä on Plinius vanhemman teoksessa Naturalis historia). Tämä eläin oli pitkän aikaa maaseutuperheille ainoa toimeentulon lähde, jonka ansiosta ne pystyivät hyödyntämään näitä alueita, jotka eivät juurikaan sovellu tehokäyttöön tai muun tyyppiseen karjankasvatukseen sijainnin, vaikeakulkuisuuden ja heikon tuottavuuden vuoksi. Delle Langhe on keskikokoinen ja kestävä lammasrotu, joka tuottaa hyvin maitoa myös epäsuotuisissa olosuhteissa. Juuri näiden ominaisuuksien ansiosta rotu on pystynyt tuottamaan maitoa suojatun alkuperänimityksen saaneen Murazzano-juuston tuotantoalueella – jopa siinä määrin, että se on yhä keskeinen osa alueen maataloutta. Lampaankasvatus, juustontuotanto ja maanhoito ovat erottamattomasti sidoksissa toisiinsa eivätkä ole vuosisatojen kuluessa tapahtuneista välttämättömistä ja väistämättömistä kehityskuluista huolimatta koskaan loppuneet alueella. Niillä on paitsi tuottava tehtävä myös erittäin tärkeä rooli tämän luonnon ja maiseman kannalta merkittävän alueen säilyttämisessä ja koko ympäristön elinvoimaisuuden ylläpitämisessä. Suojatun alkuperänimityksen saaneen Murazzano-juuston tuotantomenetelmät ovat yhä tänä päivänä vahvassa yhteydessä perinteisiin käytäntöihin ja kertovat ympäristön, eläinten, tuotantotekijöiden ja paikallisten ihmisten taitotiedon vuorovaikutuksesta. Juustouman rikkominen kahdesti, juustojen pieni koko ja nopea siirtäminen muotteihin ovat kaikki tekijöitä, joiden tarkoituksena on edistää heran nopeaa poisvalumista, kun taas usein toistuva kääntäminen, erityiset suolausmenetelmät ja kypsytysolosuhteet tuovat juustoon sille tunnusomaiset piirteet. Suojatun alkuperänimityksen saaneessa Murazzano-juustossa, jota ei ole kypsytetty pitkään, voidaan havaita – ensin tuoksussa ja sen jälkeen maussa – vivahteita eläinten ravintoon kuuluvista kasvi- ja rehulajeista. Näissä juustoissa on herkkä maku ja pehmeä sisus, jonka väri vaihtelee maidonvalkoisesta oljenkeltaiseen. Kun juusto kypsyy pidempään, sen tuoksu ja maku voimistuvat ja juusto voi kehittää ohuen pehmeän kuoren, jonka alla on toinen, hyvin ohut kuorikerros. Lisäksi juuston sisus kiinteytyy ja tummenee, ja siihen kehittyy aromaattisia vivahteita, jotka voivat tuoda mieleen lampaan villan miellyttävän tuoksun. Suojatun alkuperänimityksen saaneen Murazzano-juuston valmistuksen keskeiset osatekijät – alueen erityiset ilmasto-olosuhteet, eläinten ravinto ja Delle Langhe -rodun lampaista saatavan maidon ominaisuudet sekä nämä olosuhteet hallitsevien juustomestarien omaksumat erityiset valmistustekniikat ja taidot – kertovat Langhen alueella elävien ihmisten vuosisataisesta yhteisestä historiasta ja sen aikana kehittyneestä kollektiivisesta taitotiedosta.”

Merkinnät

Yhteenvedon h kohtaan ”Merkinnät” on lisätty tietoja.

Nykyinen versio:

”h) MERKINNÄT: Tuotteen markkinoinnissa käytetään tuotteeseen liitettyä suojeluyhdistyksen tunnusmerkkiä.”

Uusi versio:

”Juusto voidaan myydä kokonaisena tai paloina, ja se voidaan esipakata. Murazzano-juuston logo/tunnusmerkki on versaalilla kirjoitettu tyylitelty M-kirjain Murazzano-juustokiekossa, josta on leikattu pala maistamista varten. Symboli on väriltään sininen (Pantone Blue 0729) tai musta (Pantone Black U) valkoisella taustalla, ja se on osa Murazzano-juuston pakkaukseen kiinnitettävää etikettiä. Merkintää voidaan käyttää vasta vähimmäiskypsytysajan jälkeen. Perinteisessä burnie-astiassa kypsytetty tai säilytetty tuote on merkittävä erityisellä merkinnällä (tarralla), joka kiinnitetään lasin ulkopintaan tai astian sisällä olevaan tuotteeseen. Koska Murazzano-juuston valmistukseen käytetty lampaanmaito voi olla peräisin ainoastaan Delle Langhe -rotuun kuuluvista lampaista, pakkaukseen tai erityiseen etikettiin on sallittua lisätä ilmaisu Con latte di pecora delle Langhe [Valmistuksessa on käytetty Delle Langhe -lampaan maitoa]. Kun Murazzano-juuston valmistuksessa ei ole käytetty mitään muuta maitoa kuin lampaanmaitoa, pakkaukseen tai erityiseen etikettiin on sallittua lisätä ilmaisu Solo latte di pecora delle Langhe [Valmistuksessa on käytetty ainoastaan Delle Langhe -lampaan maitoa]”.

Muu

Tuote-eritelmän osat on järjestetty uudelleen luettavuuden parantamiseksi. Uudessa tuote-eritelmässä on seuraavat kahdeksan artiklaa: 1 artikla – Nimi, 2 artikla – Tuotteen ominaisuudet, 3 artikla – Maantieteellinen alue, 4 artikla – Alkuperätodisteet, 5 artikla – Tuotantomenetelmä, 6 artikla – Yhteys ympäristöön, 7 artikla – Valvonta, 8 artikla – Merkinnät.

Valvontaa koskeva artikla, joka on annettu yhteenvedon g kohdassa, on muutettu voimassa olevan lainsäädännön mukaiseksi, ja siihen on lisätty valvontaelintä koskevia tietoja.

Nykyinen versio:

”g) VALVONTA: NIMI: Maa- ja metsätalousministeriö – petostentorjunnan keskustarkastuslaitos; valvonnasta vastaava elin: Consorzio di Tutela del Formaggio Murazzano [Murazzano-juuston suojeluyhdistys]”

Uusi versio:

”Asetuksen (EU) N:o 1151/2012 mukaisesta tuote-eritelmän noudattamisen valvonnasta vastaavana valvontaelimenä toimii I.N.O.Q – Istituto Nord Ovest Qualità – Soc. Coop. a r.l., Piazza Carlo Alberto Grosso 82, Moretta (CN) 12033. Puhelin: +39 017 291 1323. Faksi: +39 017 291 1320. Sähköposti: inoq@inoq.it”

YHTENÄINEN ASIAKIRJA

”Murazzano”

EU-nro: PDO-IT-0015-AM01 – 18.11.2020

SAN (X) SMM ( )

1. [SAN:N tai SMM:N] Nimi tai nimet

”Murazzano”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotetyyppi

Luokka 1.3 – Juustot

3.2. Kuvaus 1 kohdassa nimetystä tuotteesta

Alkuperänimitys ”Murazzano” on varattu juustolle, jolla on seuraavat ominaisuudet: täysrasvainen tuorejuusto, joka on valmistettu yksinomaan Delle Langhe -rotuun kuuluvien lampaiden maidosta tai maitoseoksesta, joka sisältää vähintään 60 prosenttia lampaanmaitoa ja enintään 40 prosenttia lehmänmaitoa. Murazzano on tarkoitettu pöytäjuustoksi, ja sillä on alla kuvatut ominaisuudet.

Muoto: lieriömäinen, tasaiset pinnat, reunat ovat hieman koholla.

Läpimitta n. 10–15 cm, reunan korkeus n. 3–4 cm.

Paino: 250–400 g.

Koko ja paino viittaavat juustoon, jota on kypsytetty vähimmäiskypsytysajan verran.

Sisuksen rakenne: pehmeä, kiinteähkö, joskus yksittäisiä reikiä, hienorakeinen; juuston kypsyessä väri muuttuu maidonvalkoisesta oljenkeltaiseksi; juuston kypsyessä kosteus vähenee vähitellen, minkä seurauksena juuston pehmeä rakenne kiinteytyy ja juustosta tulee puolikova tai kova.

Väripigmenttejä tai aromeja ei käytetä.

Ulkokerros: tuorejuustoissa ei ole kuorta, ulompi kerros on maidonvalkoinen, ja siinä on joskus ohut oljenkeltainen kalvo, joka tummenee vähitellen. Juuston kypsyessä ulkoväristä tulee yhä tummempi oljenkeltainen.

Maku: mieto, hieman tuoksua, miellyttävä maku, joka tuo mieleen lampaanmaidon; juuston kypsyessä sen tuoksu ja maku voimistuvat.

Kuiva-aineen rasvapitoisuus: vähintään 50 prosenttia 2 prosentin sallitulla poikkeamalla, kun tuote on valmistettu yksinomaan lampaanmaidosta, ja 47 prosenttia 2 prosentin sallitulla poikkeamalla, kun tuote on valmistettu lampaan- ja lehmänmaidon sekoituksesta.

Vähimmäiskypsytysaika on neljä päivää ja enimmäiskypsytysaika 90 päivää. Ainoastaan silloin, kun käytetään perinteisiä burnie-astioita (ilmatiiviisti suljettuja lasiastioita), joihin juusto siirretään vähintään 20 päivän kypsytyksen jälkeen, juustoa voidaan kypsyttää enintään 15 kuukauden ajan. Juustoon ei tällöin lisätä muita aineita.

Juusto voidaan myydä kokonaisena tai paloina, ja se voidaan esipakata.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Karjan, josta saatua maitoa käytetään suojatulla alkuperänimityksellä varustetun Murazzano-juuston valmistuksessa, vuotuisen rehuannoksen kuiva-aineesta vähintään 70 prosenttia on oltava vihanta- tai säilörehua ja enintään 30 prosenttia väki- tai täydennysrehua. Vähintään 80 prosenttia rehusta on oltava peräisin alkuperäalueelta. Laiduntamista harjoitetaan vuodenajan sen salliessa. Rajatun maantieteellisen alueen ulkopuolelta hankitun rehun osuus ei koskaan saa olla suurempi kuin 50 prosenttia kuiva-aineesta vuodessa. Vitamiini- ja kivennäisainelisät sallitaan laissa määritettyihin rajoihin asti.

Tuotantoalue sijaitsee korkeilla tai kohtalaisen korkeilla kukkuloilla, jossa maata ei kastella. Näin ollen rehun määrä saattaa laskea vuosina, jolloin sademäärät ovat vähäisiä. Vähäiset sademäärät liittyvä myös ilmastonmuutokseen.

Lisäksi alkuperäalueella harjoitettu hasselpähkinöiden viljely on jo joitain vuosia ollut voimakkaassa kasvussa – vähäisemmässä määrin myös viininviljely –, mikä on pienentänyt käytettävissä olevaa rehupinta-alaa. Alueella esiintyy myös enenevässä määrin susia, jotka hyökkäävät karjalaumojen kimppuun ja pelottavat lampaita, minkä vuoksi laiduntaminen on vaikeaa epäsuotuisemmilla alueilla, joita on vaikeaa niittää. Näiden syiden vuoksi eläimet viettävät yhä enemmän aikaa eläinsuojissa ja etäisimmät laidunalueet hylätään, mikä puolestaan lisää säilörehun käyttöä.

Näin ollen karjan ravintoa on sallittua täydentää pienillä rehumäärillä, myös täydennysrehuilla. Ravinnon täydentäminen pienellä määrällä rehua, täydennysrehu mukaan lukien, on sallittua, koska näin halutaan varmistaa, että eläimet saavat tasapainoista ravintoa ja voivat hyvin lypsykauden ja tiineyden aikana. Tähän käytäntöön turvautuminen voi olla tarpeen myös silloin, kun paikalliset rehuvarannot (laidunruoho, heinä) ovat rajalliset epäsuotuisten sää-/ilmasto-olosuhteiden vuoksi. Vähäiset rehumäärät ravinnon täydentämiseksi eivät vaikuta tuotteen erityisyyteen tai maidon ominaisuuksiin.

Juusto valmistetaan Delle Langhe -rotuun kuuluvien lampaiden maidosta tai maitoseoksesta, josta vähintään 60 prosenttia on lampaanmaitoa ja enintään 40 prosenttia lehmänmaitoa. Valmistuksessa käytettävä maito on kerätty kahdella tai useammalla lypsykerralla. Maidolle voidaan tehdä hygieniaa parantava lämpökäsittely ja siihen voidaan lisätä entsyymejä ja/tai luonnollisia heräteviljelmiä. Maitoon lisätään nestemäistä vasikanjuoksetetta.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Murazzano-juuston valmistukseen käytettävän maidon tuotantoon tarkoitetun lypsykarjan on sijaittava yksilöidyllä maantieteellisellä alueella.

Maidon tuotannon ja käsittelyn sekä juuston kypsytyksen on tapahduttava kyseisellä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Murazzano-juuston logo/tunnusmerkki on versaalilla kirjoitettu tyylitelty M-kirjain Murazzano-juustokiekossa, josta on leikattu pala maistamista varten. Symboli on väriltään sininen (Pantone Blue 0729) tai musta (Pantone Black U) valkoisella taustalla, ja se on osa Murazzano-juuston pakkaukseen kiinnitettävää etikettiä. Merkintää voidaan käyttää vasta vähimmäiskypsytysajan jälkeen.

Perinteisessä burnie-astiassa kypsytetty tai säilytetty tuote on merkittävä erityisellä merkinnällä (tarralla), joka kiinnitetään lasin ulkopintaan tai astian sisällä olevaan tuotteeseen.

Koska Murazzano-juuston valmistukseen käytetty lampaanmaito voi olla peräisin ainoastaan Delle Langhe -rotuun kuuluvista lampaista, pakkaukseen tai erityiseen etikettiin on sallittua lisätä ilmaisu Con latte di pecora delle Langhe [Valmistuksessa on käytetty Delle Langhe -lampaan maitoa]. Kun Murazzano-juuston valmistuksessa ei ole käytetty mitään muuta maitoa kuin lampaanmaitoa, pakkaukseen tai erityiseen etikettiin on sallittua lisätä ilmaisu Solo latte di pecora delle Langhe [Valmistuksessa on käytetty ainoastaan Delle Langhe -lampaan maitoa].

4. Maantieteellisen alueen tarkka rajaus

Alueeseen, jolla tuotanto (kypsytys mukaan luettuna) tapahtuu, kuuluvat seuraavien kuntien hallinnolliset alueet kokonaisuudessaan: Albaretto Torre, Arguello, Bastia Mondovì, Belvedere Langhe, Benevello, Bergolo, Bonvicino, Borgomale, Bosia, Bossolasco, Camerana, Castelletto Uzzone, Castellino Tanaro, Castelnuovo di Ceva, Castino, Cerreto Langhe, Ceva, Cigliè, Cissone, Clavesana, Cortemilia, Cravanzana, Feisoglio, Gorzegno, Gottasecca, Igliano, Lequio Berria, Levice, Marsaglia, Mombarcaro, Monesiglio, Montezemolo, Murazzano, Niella Belbo, Paroldo, Perletto, Pezzolo Valle Uzzone, Priero, Prunetto, Roascio, Roccacigliè, Rocchetta Belbo, Sale Langhe, Sale San Giovanni, Saliceto, San Benedetto Belbo, Serravalle Langhe, Somano, Torre Bormida ja Torresina.

5. Yhteys maantieteelliseen alueeseen

Suojatun alkuperänimityksen saaneen Murazzano-juuston tuotantoalueeseen kuuluvat kunnat sijaitsevat Alta Langa -nimisellä mäkisellä alueella, joka rajoittuu pohjoisessa Langhen alueen alemmissa osissa oleviin viinitarhoihin ja tunnettujen alkuperänimitysten viinialueisiin, etelässä Ligurian Apenniineihin, idässä Monferraton alueeseen ja lännessä Cuneon maakuntaan kuuluviin alankoalueisiin.

Maantieteellisellä alueella ei ole tapahtunut mittavia geologisia mullistuksia, ja alueen kasvillisuus on näin ollen pysynyt suojassa muutoksilta, joita tällaiset mullistukset aiheuttavat. Tämä on tehnyt Murazzanon maantieteellisestä alueesta eräänlaisen keitaan, jonne myös alueesta poikkeaville ympäristöille tyypilliset kasvilajit ovat pystyneet asettumaan. Euroopan alankoalueille tyypillisten lajien ja Välimeren maista peräisin olevien lajien lisäksi alue on myös ihanteellinen elinympäristö monille Keski- ja Etelä-Euroopasta sekä Atlantin rannikolta peräisin oleville lajeille, jotka ovat paljon harvinaisempia suojatun alkuperänimityksen ”Murazzano” tuotantoalueen reuna-alueilla.

Tämän laajan ja monipuolisen kasvilajien kirjon ansiosta eläimet saavat monipuolista ja vaihtelevaa ravintoa vuoden ympäri.

Kun laiduntaminen on mahdollista (yleensä huhtikuusta lokakuuhun), lampaat saavat vihantarehua suoraan niityiltä ja laitumilta. Myös silloin, kun laiduntaminen ei ole mahdollista, ravinnosta suurin osa koostuu edelleen alueen kasvilajeista saadusta heinästä.

Suojatun alkuperänimityksen saaneen Murazzano-juuston maun ja aromien erityisyys onkin peräisin tuotantoalueen monipuolisesta ja erittäin laajasta kasvilajistosta, johon kuuluvien kasvien aromaattiset ainesosat siirtyvät maitoon ja siitä juustoon.

Toinen olennainen osa suojatun alkuperänimityksen saaneen Murazzano-juuston valmistusta on Delle Langhe -lammasrotu, joka on jo vuosisatojen ajan liitetty Alta Langan alueeseen (ensimmäinen kirjallinen viittaus tästä on Plinius vanhemman teoksessa Naturalis historia). Tämä eläin oli pitkän aikaa maaseutuperheille ainoa toimeentulon lähde, jonka ansiosta ne pystyivät hyödyntämään näitä alueita, jotka eivät juurikaan sovellu tehokäyttöön tai muun tyyppiseen karjankasvatukseen sijainnin, vaikeakulkuisuuden ja heikon tuottavuuden vuoksi. Delle Langhe on keskikokoinen ja kestävä lammasrotu, joka tuottaa hyvin maitoa myös epäsuotuisissa olosuhteissa. Juuri näiden ominaisuuksien ansiosta rotu on pystynyt tuottamaan maitoa suojatun alkuperänimityksen saaneen Murazzano-juuston tuotantoalueella – jopa siinä määrin, että se on yhä keskeinen osa alueen maataloutta.

Lampaankasvatus, juustontuotanto ja maanhoito ovat erottamattomasti sidoksissa toisiinsa eivätkä ole vuosisatojen kuluessa tapahtuneista välttämättömistä ja väistämättömistä kehityskuluista huolimatta koskaan loppuneet alueella. Niillä on paitsi tuottava tehtävä myös erittäin tärkeä rooli tämän luonnon ja maiseman kannalta merkittävän alueen säilyttämisessä ja koko ympäristön elinvoimaisuuden ylläpitämisessä.

Suojatun alkuperänimityksen saaneen Murazzano-juuston tuotantomenetelmät ovat yhä tänä päivänä vahvassa yhteydessä perinteisiin käytäntöihin ja kertovat ympäristön, eläinten, tuotantotekijöiden ja paikallisten ihmisten taitotiedon vuorovaikutuksesta. Juustouman rikkominen kahdesti, juustojen pieni koko ja nopea siirtäminen muotteihin ovat kaikki tekijöitä, joiden tarkoituksena on edistää heran nopeaa poisvalumista, kun taas usein toistuva kääntäminen, erityiset suolausmenetelmät ja kypsytysolosuhteet tuovat juustoon sille tunnusomaiset piirteet.

Suojatun alkuperänimityksen saaneessa Murazzano-juustossa, jota ei ole kypsytetty pitkään, voidaan havaita – ensin tuoksussa ja sen jälkeen maussa – vivahteita eläinten ravintoon kuuluvista kasvi- ja rehulajeista. Näissä juustoissa on herkkä maku ja pehmeä sisus, jonka väri vaihtelee maidonvalkoisesta oljenkeltaiseen. Kun juusto kypsyy pidempään, sen tuoksu ja maku voimistuvat ja juusto voi kehittää ohuen pehmeän kuoren, jonka alla on toinen, hyvin ohut kuorikerros. Lisäksi juuston sisus kiinteytyy ja tummenee, ja siihen kehittyy aromaattisia vivahteita, jotka voivat tuoda mieleen lampaan villan miellyttävän tuoksun.

Suojatun alkuperänimityksen saaneen Murazzano-juuston valmistuksen keskeiset osatekijät – alueen erityiset ilmasto-olosuhteet, eläinten ravinto ja Delle Langhe -rodun lampaista saatavan maidon ominaisuudet sekä nämä olosuhteet hallitsevien juustomestarien omaksumat erityiset valmistustekniikat ja taidot – kertovat Langhen alueella elävien ihmisten vuosisataisesta yhteisestä historiasta ja sen aikana kehittyneestä kollektiivisesta taitotiedosta.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän konsolidoitu teksti on saatavissa internetosoitteessa: http://www.politicheagricole.it/flex/cm/pages/ServeBLOB.php/L/IT/IDPagina/3335

tai vaihtoehtoisesti menemällä suoraan maa- ja metsätalous- sekä elintarvikeministeriön verkkosivustolle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (vasemmassa reunassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.